Len Cloete ‘herwin bewussyn’Len Cloete en sy vrou, Chantal. (Foto: Facebook / Len Cloete) Len Cloete het vandeesweek vir die eerste keer in meer as ŉ maand sy bewussyn herwin. Cloete was die afgelope paar weke in ŉ koma nadat ŉ polisiebeampte hom op 13 November tydens ŉ onderonsie by ŉ gastehuis in Muldersdrift in die kop geskiet het. Luke Enslin, ŉ lid van die private speurder Mike Bolhuis se ondersoekspan, het die jongste verwikkeling Vrydag aan Maroela Media bevestig. Die aard en omvang van Cloete se toestand is egter onbekend. Cloete, ŉ inwoner van Pretoria-Oos, word intussen steeds in die Pinehaven-hospitaal in Krugersdorp behandel. Maroela Media het verskeie navrae aan Cloete se vrou, Chantal, gerig, maar nog geen terugvoer ontvang nie. Sy het Donderdag op haar Facebook-blad aangedui dat sy weens “veiligheidsredes” niks meer oor haar man op sosiale media mag publiseer nie. “Maar ek sal God elke dag loof en my reis deur gebede skryf, en ek sal God verheerlik!” het sy by dié inskrywing gesê. Die Cloete-egpaar was op die betrokke dag saam met twee vriende by die Misty Hills-gastehuis toe die voorval plaasgevind het. Hulle sou die aand hier deurbring. ŉ Argument tussen die vier gaste en die personeel van die gastehuis het glo daartoe gelei dat die polisie eindelik na die Cloetes se kamer ontbied is. Cloete is in dié kamer ten aanskoue van verskeie mense geskiet nadat hy self ook ŉ vuurwapen rondgeswaai en op die polisiebeamptes geskreeu het. ŉ Grafiese video van die skietvoorval is wyd op sosiale media gedeel en het skerp kritiek – teenoor Cloete sowel as die polisie – ontlok. Ondersoeke na die voorval duur tans voort.